b'\n_START_ARTICLE_\nLuckas\n_START_SECTION_\nIstorija\n_START_PARAGRAPH_\nPagal legend\xc4\x85 Luckas (Lu\xc4\x8deskas) buvo \xc4\xafkurtas VII a., ta\xc4\x8diau pirmas tikras istorinis \xc5\xa1altinis Luck\xc4\x85 mini 1085 metais. Miestas \xc4\xafsik\xc5\xabr\xc4\x97 \xc5\xa1alia medin\xc4\x97s Riuriko dinastijos kunigaik\xc5\xa1\xc4\x8di\xc5\xb3 pilies. 1240 m. miest\xc4\x85 buvo u\xc5\xbe\xc4\x97m\xc4\x99 totoriai, bet pilies nesugriov\xc4\x97. 1321 metais m\xc5\xab\xc5\xa1yje su Gedimino kariauna \xc5\xbeuvo paskutinis kunigaik\xc5\xa1tis i\xc5\xa1 valdan\xc4\x8diosios dinastijos \xe2\x80\x93 Georgijus, Levo s\xc5\xabnus. Lietuviai u\xc5\xbe\xc4\x97m\xc4\x97 Lucko pil\xc4\xaf, miestas buvo prijungtas prie LDK ir 1324 m. tapo kunigaik\xc5\xa1\xc4\x8dio Liubarto sostine. 1349 m. miest\xc4\x85 trumpam buvo u\xc5\xbegrob\xc4\x99s Kazimieras III i\xc5\xa1 Lenkijos._NEWLINE_Prad\xc4\x97jus valdyti Lietuvai, miestas suklest\xc4\x97jo. Gedimino s\xc5\xabnus Liubartas pastat\xc4\x97 m\xc5\xabrin\xc4\x99 pil\xc4\xaf, Vytautas Didysis apgyvendino miest\xc4\x85 kolonistais (totoriais, karaimais, arm\xc4\x97nais, \xc5\xbeydais). 1427 jis \xc4\xaf \xc4\x8dia i\xc5\xa1 Voluin\xc4\x97s Vladimiro perk\xc4\x97l\xc4\x97 ir katalik\xc5\xb3 vyskupij\xc4\x85. Vytautas buvo paskutinis monarchas, besivadin\xc4\x99s Volyn\xc4\x97s kunigaik\xc5\xa1\xc4\x8diu ir rezidav\xc4\x99s Lucko pilyje. \xc5\xa0ioje pilyje Vytautas tur\xc4\x97jo b\xc5\xabti kar\xc5\xabnuotas Lietuvos karaliumi. 1429 m. Lucke \xc4\xafvyko Europos valdov\xc5\xb3 suva\xc5\xbeiavimas, kuriame dalyvavo ir Vytautas. (Dailininkas Jonas Mackevi\xc4\x8dius 1937 m. nutap\xc4\x97 paveiksl\xc4\x85 Suva\xc5\xbeiavimas Lucke, kuris dabar kabo Vilniaus Prezident\xc5\xabroje)._NEWLINE_Miestas pl\xc4\x97t\xc4\x97si labai greitai ir XV a. \xc4\x8dia jau buvo 19 sta\xc4\x8diatiki\xc5\xb3 ir 2 katalik\xc5\xb3 ba\xc5\xbeny\xc4\x8dios. Lucko kry\xc5\xbeius ir \xc5\xa1iuo metu puo\xc5\xa1ia Lietuvos Respublikos Prezidento Vytauto Did\xc5\xbeiojo ordin\xc4\x85._NEWLINE_1432 m. Luckas kaip Voluin\xc4\x97s sostin\xc4\x97 tapo Lenkijos vasalu. Tais pa\xc4\x8diais metais Luckui suteikiamos Magdeburgo teis\xc4\x97s._NEWLINE_XVII a. viduryje Luckas tur\xc4\x97jo apie 50 000 gyventoj\xc5\xb3._NEWLINE_Po III Abiej\xc5\xb3 Taut\xc5\xb3 Respublikos padalijimo Voluin\xc4\x97 atiteko Rusijos imperijai. Voluin\xc4\x97je prie\xc5\xa1ingai negu Lvovo srityje buvo niekinama ukrainyb\xc4\x97. 1918-1939 m. v\xc4\x97l priklaus\xc4\x97 Lenkijai. Nuo 1939 met\xc5\xb3 Volyn\xc4\x97 buvo \xc4\xaftraukta \xc4\xaf SSRS sud\xc4\x97t\xc4\xaf. Nuo 1991 met\xc5\xb3 ji \xe2\x80\x93 nepriklausobyb\xc4\x99 atgavusios Ukrainos sud\xc4\x97tyje.\n_START_SECTION_\nGeografija\n_START_PARAGRAPH_\nMiestas i\xc5\xa1sid\xc4\x97st\xc4\x99s prie Styr\xc4\x97s up\xc4\x97. Lucko plotas \xe2\x80\x93 42 km\xc2\xb2, gyventoj\xc5\xb3 tankumas \xe2\x80\x93 4 830 \xc5\xbem./km\xc2\xb2.\n_START_SECTION_\nGyventojai\n_START_PARAGRAPH_\nVir\xc5\xa1 90 procent\xc5\xb3 miesto gyventoj\xc5\xb3 \xe2\x80\x93 ukrainie\xc4\x8diai. Kiti gyventojai \xe2\x80\x93 lenkai, rusai, \xc5\xbeydai.\n_START_SECTION_\nTurizmas\n_START_PARAGRAPH_\nTurizmas Lucke ple\xc4\x8diasi gana greitai, kadangi mieste i\xc5\xa1liko nema\xc5\xbeai reik\xc5\xa1ming\xc5\xb3 istorin\xc4\x99 Voluin\xc4\x97s praeit\xc4\xaf liudijan\xc4\x8di\xc5\xb3 paminkl\xc5\xb3. \xc5\xbdinomiausi j\xc5\xb3 \xe2\x80\x93 XIII\xe2\x80\x93XIV a. Lucko arba Liubarto pilis (ant jos vienos i\xc5\xa1 sien\xc5\xb3 i\xc5\xa1kaltas Vyties \xc5\xbeenklas), Trituit\xc5\xb3 soboras, J\xc4\x97zuit\xc5\xb3 vienuolynas. Voluin\xc4\x97s ikonos muziejuje eksponuojama vir\xc5\xa1 600 XVI\xe2\x80\x93XIX a. ikon\xc5\xb3 kolekcija. S\xc4\x97kmingai veikia LDK patiekalus si\xc5\xablantis restoranas Korona Vitovta.\n_START_SECTION_\n\xc5\xa0vietimas ir kult\xc5\xabra\n_START_PARAGRAPH_\nMieste veikia 28 bendro lavinimo \xc5\xa1vietimo \xc4\xafstaigos ir 9 \xe2\x80\x93 auk\xc5\xa1tojo. Seniausi j\xc5\xb3 \xe2\x80\x93 Voluin\xc4\x97s valstybinis Lesios Ukrainkos ir Lucko valstybinis techninis universitetai._NEWLINE_Lucke yra du teatrai \xe2\x80\x93 l\xc4\x97li\xc5\xb3 ir Voluin\xc4\x97s srities T. \xc5\xa0ev\xc4\x8denkos muzikos-dramos, taip pat veikia filharmonija. Yra kinoteatras._NEWLINE_Lucke kasmet vyksta kasmetiniai festivaliai \xe2\x80\x9ePoles\xc4\x97s vasara su folkloru\xe2\x80\x9c, taip pat mieste rengiami keletas festivalio \xe2\x80\x9eAnt Svitjazio bang\xc5\xb3\xe2\x80\x9c rengini\xc5\xb3 (pagrindin\xc4\x97 rengini\xc5\xb3 vieta \xe2\x80\x93 prie Svitjazio e\xc5\xbe.)\n_START_SECTION_\nEkonomika\n_START_PARAGRAPH_\nMieste ypa\xc4\x8d i\xc5\xa1vystyta ma\xc5\xa1in\xc5\xb3 gamybos pramon\xc4\x97 (\xe2\x80\x9eLuAZ\xe2\x80\x9c), kitos didesn\xc4\x97s gamyklos \xe2\x80\x93 guoli\xc5\xb3, plastmas\xc4\x97s, l\xc4\x97ktuv\xc5\xb3 varikli\xc5\xb3 remonto, pramonini\xc5\xb3 temperat\xc5\xabros jutikli\xc5\xb3. Taip pat i\xc5\xa1vystyta maisto pramon\xc4\x97._NEWLINE_Did\xc5\xbeiausios u\xc5\xbesienio investicijos \xc4\xaf miest\xc4\x85 \xe2\x80\x93 i\xc5\xa1 Jungtin\xc4\x97s Karalyst\xc4\x97s ir Lenkijos. \xc5\xa0alys \xc4\xaf kurias daugiausiai eksportuojama \xe2\x80\x93 Rusijos Federacija, Italija, Lenkija. Preki\xc5\xb3, ekportuot\xc5\xb3 2006-aisiais metais, \xc4\xaf Europos s\xc4\x85jungos \xc5\xa1alis bendra vert\xc4\x97 sudaro $94mln., Azijos \xc5\xa1alis \xe2\x80\x93 $65,4mln., NVS valstybes \xe2\x80\x93 $48,7 mln.\n_START_SECTION_\nSusisiekimas\n_START_PARAGRAPH_\nYra gele\xc5\xbeinkelio mazgas, veikia oro uostas (\xc5\xa1iuo metu renovuojamas; pagal plan\xc4\x85 tur\xc4\x97s b\xc5\xabti pagalbinis Lvovo oro uostui per Euro 2012 \xc4\x8dempionat\xc4\x85).\n_START_SECTION_\nVie\xc5\xa1asis transportas\n_START_PARAGRAPH_\nMieste kursuoja autobusai ir troleibusai.\n_START_SECTION_\nMiest\xc4\x85 kertantys keliai\n_START_PARAGRAPH_\nMiest\xc4\x85 kert\xc4\x85 tarptautinis kelias M19E85 (Klaip\xc4\x97da-Aleksandropolis) ir nacionalinis kelias H19 (Rivn\xc4\x97-Ustyluhas). Aplink Luck\xc4\x85 yra nutiestas aplinkkelis.'